五色雀和大人韻
作者：蘇過
朝代：宋

paragraphs: 神雀來何從，飛鳴自爲徒。
尊卑有定分，衆色敢亂朱。
與公作新年，禬禳陋桃符。
南遷不見鵩，屢集升平烏。
翩然自靈物，豈惟眷庭梧。
年來翟公門，寂寞誰與娛。
瓜田豈故侯，環堵真前儒。
雖知非天窮，險阻殆切膚。
海南夷獠窟，安得此異雛。
似爲三足使，仙子儻見呼。
定知隱几人，嗒焉非昔吾。
不願宴西瑤，東華返舊都。